Elektrodas

Elektrodas (elektro… +  – kelias) – elektros laidininkas, jungiantis elektros srovę prie kito laidininko, puslaidininko, izoliatoriaus ar joninio laidininko. Elektrodas gali sukurti elektrinį lauką apie save, šiuo atveju srovė neteka.

 Elektrochemija 
Elektrodu elektrochemijoje vadinamas laidininkas, panardintas į elektrolitą. Elektrodo paviršiuje vyksta cheminės reakcijos, kurių metu gaunama arba sunaudojama elektros energija. Priklausomai nuo elektros srovės krypties elektrodai vadinami anodu ir katodu.

 Pirminis elementas 
Tai galvaninis elementas, kuriame cheminė energija verčiama elektrine. Šiame elemente vienas elektrodas tirpsta, sukurdamas elektrovarą. Pirminis elementas yra nepakraunamas, todėl elektrodų pavadinimai nekintami: anodas visada neigiamas, katodas – teigiamas.

 Antrinis elementas 
Tai pakraunamas (antrinis) galvaninis elementas, kurio elektrodai naudojami ir pakraunant. Krovimo metu energija iš išorinio energijos šaltinio per elektrodus patenka į elementą ir ten virsta chemine energija.

 Elektrolizė 
Elektrolizėje elektrodais vadinama tirpinamo metalo detalė ir detalė, ant kurios nusodinamas metalas.

 Elektronika 

 Vakuuminėje elektronikoje 
Visos elektroninės lempos, kineskopai turi elektrodus. Pagrindiniai elektrodai: katodas – neigiamas elektrodas, kuris spinduliuoja elektronus, anodas – teigiamas elektrodas, surenkantis elektronus, valdantieji elektrodai – tinkleliai, kreipiantieji, ekraniniai.

Vakuuminiuose fotoelementuose vienas elektrodas, veikiamas šviesos, generuoja elektronus, kuriuos surenka kitas elektrodas.

 Puslaidininkiniuose prietaisuose 
Diodai turi du elektrodus: anodą ir katodą, tranzistoriai trys (ar daugiau): emiteris, kolektorius ir bazė ir t. t.

 Kondensatoriai 
Kondensatorių plokštelės, esančios prie izoliatoriaus, vadinamos elektrodais.

 Elektrotechnika 
 Suvirinimo elektrodai ir elektros lankai 
Metaliniai suvirinimo strypeliai padengti apsauginių sluoksniu, vadinami elektrodais. Elektros lankas, degdamas tarp elektrodo ir virinamos detalės, išlydo metalą ir ištirpęs elektrodas užpildo virinimo siūlę.

 Medicina 
Medicinoje elektrodai naudojami diagnostinėse procedūrose (elektrokardiografija, encefalografija) ir gydyme (elektrostimuliacija). Čia elektrodai naudojami nuskaityti organizmo elektros signalus arba elektros signalais paveikti patį organizmą.

Kategorija:Fizika
Kategorija:Chemija
Kategorija:Elektrotechnika